Stimată doamnă Andreea Pavel,

Vă scriu ca să reiterez punctul de vedere al Uniunii Scriitorilor din România referitor la păstrarea denumirii străzii Mircea Vulcănescu: noi considerăm că problema nu e de resortul justiției și nici una de, pur și simplu, urbanism. Este o problemă culturală. Asta, în primul rând. Pe de altă parte, instanța actuală n-a făcut altceva decât să reia o sentință a autorităților judiciare comuniste, care a făcut dintr-un subsecretar de stat la finanțe, cum a fost Mircea Vulcănescu, un complice la acțiunile „criminale”, de fapt, antisovietice, ale guvernului din care făcea parte. După cum se știe, deși n-a jucat, el însuși, niciun rol care să poată fi considerat criminal, Mircea Vulcănescu a fost condamnat și a murit în închisoare. Personalitate marcantă a vremii, Mircea Vulcănescu nu merita soarta pe care i-a decis-o justiția comunistă abia înfiripată, dar cu tacâmul de injustiții deja complet, nici, cu atât mai puțin, tratamentul aplicat de justiția actuală, printr-o sentință *copy paste*.

Vă mulțumesc că ne-ați cerut opinia.

 Nicolae Manolescu

 Președintele Uniunii Scriitorilor din România